Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraeli Kaitsevägi edeneb operatsioonides,
jahtides Hamasi juhte Gaza maakitsuse lõunaosas.
Biden'i valitsus tugevdab survet Jeruusalemmale,
et too ei tungiks maaväega edasi
islamistliku Hamasi viimasesse kantsi Rafah' linnas.
Saksamaa saadab fregati Punasele merele,
USA ja ÜK aga tihendavad Kanada, Austraalia ja Hollandi toel
pea igapäevaseid õhulööke Iraani käsilase Ansar Allah'i vastu Jeemenis.
Iisraeli Kaitsevägi edeneb rünnakuil Gaza sektori lõunaosas,
samaaegselt puhastades järelejäänud terrorikoldeid
enklaavi kesk- ja põhjaosades.
Khan Yunis'e linnas, mis asub selle Palestiina enklaavi lõunaosas,
tungivad Iisraeli Kaitseväe eriüksused edasi maa-aluses võitluses,
hankides väärtuslikke luureandmeid
Hamasi juhtkonna ja järelejäänud 136 Iisraeli pantvangi otsinguil.
Jätkame tegevust, et luua tingimused kõikide pantvangide kojutoomiseks.
See on kõlbeline, rahvuslik ja rahvusvaheline kohustus.
See on meie kompass, ja just nõnda me tegutseme edasi.
Kaitseväe sõdurid jätkavad tegevust Khan Yunis'es Gaza lõunaosas
ning kindlustavad edu põhjaosas.
Khan Yunis'es on eriüksused maa all koos Iisraeli Julgeolekuametiga,
üritades moodsa tehnika ja täpsete luureandmete abil
avastada Hamasi strateegilisi maa-aluseid ruume.
Ehkki tunneleid on kümneid kilomeetreid,
pole jäänud enam palju ruume, oleme jõudnud enamikku neist.
Oleme avastanud ruumid, kus Hamasi juhid peitusid ja võitlust juhtisid.
Mõnes ruumis olid pantvangid ja teistes luureandmeid.
Admiral Hagari rõhutas veel,
et viimastel päevadel omandatud luureandmed
tõestasid Iraani islamivabariigi suurt toetust islamistlikule Hamasile,
sh selle juhile Yahya Sinwar'ile.
Kui Iisraeli kaitseaparaat oli selgitanud liitlastele
oma kavatsust laiendada maaväerünnakut piirilinna Rafah'sse,
mis asub Gaza maakitsuse ja Egiptuse piiril
ning mida peetakse islamistliku Hamasi viimaseks kantsiks,
võtsid sündmused järsu pöörde,
kuna USA rõhutas, et ei toeta Iisraeli väljendatud kavatsust
laiendada pealetungi lõunasse,
ehkki operatsioon Hamasi purustamiseks seda nõuab.
Võin öelda, et me pole näinud plaane,
mis veenaksid meid, et nad kavatsevad
teostada peatselt või kohe suuremat operatsiooni Rafah's.
Küllap te kõik teate, et üle miljoni palestiinlase
on varjunud Rafah's ja selle ümber.
Sinna neil ju kästigi minna. Sinna on paljud ümber asunud.
Ja Iisraeli sõjaväel
on seal või kustahes mujal operatsioone teostades erikohustus
hoolitseda, et oleks arvestatud süütute tsiviilisikute kaitsega,
eriti tsiviilisikute kaitsega, kes suruti Lõuna-Gazasse
operatsioonide tõttu põhja pool, Khan Yunis'es ja Põhja-Gazas.
Võin öelda, et kui ei võeta täielikult arvesse
nii paljude elanike kaitset Gazas,
oleksid sõjalised operatsioonid praegu neile katastroofiks; seda me ei toetaks.
Varasemas avalduses ajakirjandusele väljendas USA president Joe Biden
oma arvamust Iisraeli sõjalise kättemaksu kohta Gazas,
mille tingis Hamasi rünnak, kus tapeti 1200 iisraellast
ja pandi toime muid julmusi.
Arvan, nagu teate, et viis, kuidas vastati Gazas ...
Gaza sektoris, on olnud üle võlli.
Arvan, nagu teate, et alguses
Mehhiko (p.o. Egiptuse) president Sisi
ei tahtnud teha lahti väravat humanitaarabile.
Rääkisin temaga, veensin teda väravat avama.
Rääkisin Bibi'le värava avamisest Iisraeli poolel.
Olen tõesti kõvasti nüginud, et humanitaarabi jõuaks Gazasse.
Palju süütuid inimesi on näljas, palju süütuid on hädas ja suremas.
See peab lõppema!
President Biden märkis veel, et usub - ilma tõendeid omamata -
et 7. oktoobri veresauna ajendasid sellele eelnenud väljavaated
suhete taastamiseks Iisraeli ja Saudi Araabia Kuningriigi vahel.
Ehk mäletate, et algusest peale,
kohe pärast ... vahetult enne Hamasi rünnakut
olin ühenduses saudidega ja teistega, et koostada lepe,
millega nood tunnustaksid Iisraeli õigust olemasolule,
lõimiksid ta Lähis-Itta, tunnustaksid teda täielikult,
vastutasuks USA lubaduse eest teha teatud asju.
Ja me lubadus, mille ette panime, oli seotud kahe asjaga.
Ma ei lasku detailidesse,
ent üks oli kaitse nende verivaenlase vastu loodes ... õigemini kirdes.
Teine (oli) anda neile moona ja materjali enesekaitseks.
Miskipärast just sel ajal see lahti läks.
Mul pole tõendeid, aga ütlen, et pole mõeldamatu kahtlustada,
et Hamas mõistis, mis sündima hakkab, ja tahtis seda eos ära hoida.
Sellal kui president Biden püüab leida 7. oktoobri tapatöö peapõhjust,
jätkab Iraani Islamivabariik olukorra teravdamist Lähis-Ida eri regioonides.
Vastuseks USA keskväejuhatuse kättemaksurünnakuile
Iraani käsilaste vastu regioonis
väljendas Teheran viha ja hoiatas edasise eskalatsiooni eest.
USA ja ÜK sõjalised meetmed regioonis,
sh löögid Jeemenis, Iraagis ja Süürias,
samuti nende pidev toetus Iisraeli sõjategevusele,
on vastuolus sõnade ja väidetega rahu hoidmisest.
USA ja ÜK püüavad laiendada regionaalseid kriise ja konflikte.
Süüdistades küüniliselt USAd vaenutegevuses,
mida häbenematult korraldas Iraani Islamivabariik ise,
kiitles Teherani käsilase juht Jeemenis Abdul-Malik al-Houthi
oma terrorirühma võimekusega halvata rahvusvaheline laevandus
Bab el-Mandeb'i väinas ja lähiveeteedel.
Sel nädalal jätkusid operatsioonid merel ja Bab el-Mandeb'i väinas.
Iisraeliga seotud laevade liikumine on peaaegu lakanud.
Iisraeli vaenlaslaevade liikumine on täielikult peatunud
Bab el-Mandeb'i väinast Punase mereni,
ja see on tõeline saavutus ja tõeline võit.
Vastuseks USA ja ÜK korduvaile rünnakuile
hutide juhitava Iraani käsilase Ansar Allah'i vastu Jeemenis
väitis huti hõimu juht, et see ei kõiguta tema otsusekindlust.
See ei kaitse Iisraeli laevu,
ja nad ei suuda oma agressioonile vaatamata taaskäivitada laevaliiklust,
mis suundub vaenlasriiki Iisraeli või on seotud vaenlasriigi Iisraeliga.
See on luhtunud eesmärk, asjatu eesmärk, ja see on leidnud tõestust
tänu kõigevägevama Allah'i armule ja toetusele.
Sellest pole neil kuidagi kasu, kuna nad on ise võetud sihikule merel,
ja ehk esmakordselt pärast II Maailmasõda
leiab USA end sellisest hädast -
tema alused ja sõjalaevad on muutunud selgeiks sihtmärkideks.
Tuleb toonitada, et USA tabas ühises õhurünnakus ÜKga
ning Kanada, Austraalia ja Hollandi staabiohvitseride toel
umbes seitset huti sihtmärki täna varahommikul.
Ja ehkki pea igapäevased rünnakud kahjustavad üha
Iraani käsilase sõjalisi võimekusi Jeemenis,
rõhutas Pentagoni pressisekretär kindralmajor Pat Ryder,
et USA ei soovi pingete edasist teravnemist.
Kordan, et USA ei soovi eskalatsiooni
ning et need löögid on otsene vastus Iraani-toetatud hutide tegevusele.
Ent veelkord, me ei kõhkle kaitsmast elusid
ja vaba kaubaliiklust ühel maailma elulisemaist veeteedest.
Kuna mõju Euroopa riikide, eriti Saksamaa majandusele kasvab,
teatas Saksa merevägi, et ta fregatt Hessen on teel Punasesse merre,
et liituda sihtüksusega 153,
aitamaks kaitsta seda strateegilist veeteed hutide rünnakute eest.
Vabad merekaubateed on aluseks
me tööstusele ja enesekaitse võimekusele.
Punane meri - ja, teadagi, ca 90%
kõikidest tarneteedest Euroopasse ja Saksamaale on mereteed -
Punane meri on tähtsuselt teine meretee maailmas.
Seda, mis juhtub selle tõkestamisel,
võisite näha Ever Given'i näitel kolm aastat tagasi:
täielik seisak osades tööstussektorites
ja tõsised tagajärjed pikaks ajaks.
Ka nüüdne olukord Punasel merel on juba põhjustanud seisakuid tarnes
ja sundinud mõnd ettevõtet tootmise peatama.
Tänan vaatamast TV7 Iisraeli Uudiseid!
On oluline rõhutada,
et TV7 Israel on annetuspõhine mittetulundusteenistus
ja kõik me saated on saadaval tasuta.
Kui siis me päevauudised on teile õnnistuseks
ja te soovite aidata meil kulusid kanda,
võite teha annetuse me võrgulehel www.tv7israelnews.com.
Palun paluge ka rahu Jeruusalemmale ja päästet Iisraelile!
Olen Jonathan Hessen. Soovin õnnistud puhkepäevi!
Kui Jumal lubab, näeme jälle me järgnevais TV7 uudistes!
Seniks šalom Jeruusalemmast!
Tõlge: Sulev Kivastik